
PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la propunerea de decizie a Consiliului privind încheierea unui Acord între Uniunea Europeană, pe de o parte, și Republica Armenia, pe de altă parte, privind cooperarea dintre Agenția Uniunii Europene pentru Cooperare în Materie de Justiție Penală (Eurojust) și autoritățile competente pentru cooperarea judiciară în materie penală ale Republicii Armenia
(COM(2023)0705 – C9‑xxxx/2023 – 2023/0400(NLE))
(Procedura de aprobare)
Parlamentul European,
–	având în vedere propunerea de decizie a Consiliului (COM(2023)0705),
–	având în vedere proiectul de Acord între Uniunea Europeană, pe de o parte, și Republica Armenia, pe de altă parte, privind cooperarea dintre Agenția Uniunii Europene pentru Cooperare în Materie de Justiție Penală (Eurojust) și autoritățile competente pentru cooperarea judiciară în materie penală ale Republicii Armenia (xxxx/2023),
–	având în vedere cererea de aprobare prezentată de Consiliu în conformitate cu articolul 16 alineatul (2), articolul 85 coroborat cu articolul 218 alineatul (6) al doilea paragraf litera (a) punctul (v) și articolul 218 alineatul (7) din Tratatul privind funcționarea Uniunii Europene (C9‑xxxx/2023),
–	având în vedere articolul 105 alineatele (1) și (4) și articolul 114 alineatul (7) din Regulamentul său de procedură,
–	având în vedere recomandarea Comisiei pentru libertăți civile, justiție și afaceri interne (A9‑0000/2024),
1.	aprobă încheierea acordului;
2.	încredințează Președintei sarcina de a transmite poziția Parlamentului Consiliului și Comisiei, precum și guvernelor și parlamentelor statelor membre și ale Republicii Armenia.

Acest Acord între Uniunea Europeană, pe de o parte, și Republica Armenia, pe de altă parte, constituie primul acord internațional privind cooperarea dintre Agenția Uniunii Europene pentru Cooperare în Materie de Justiție Penală (Eurojust) și autoritățile competente dintr-o țară terță de la intrarea în vigoare a Regulamentului privind Eurojust la 12 decembrie 2019. Pentru o cooperare judiciară internațională eficace, acordurile de cooperare cu țările terțe sunt esențiale. 
Acest acord va îmbunătăți cooperarea cu autoritățile din Armenia implicate în cercetarea și urmărirea penală a infracțiunilor grave. 
Este deosebit de important faptul că acest lucru este posibil numai atunci când acordurile fac obiectul unor garanții stricte în ceea ce privește protecția datelor, viața privată și drepturile fundamentale. 
În cazul acestui acord, este clar că sunt îndeplinite toate condițiile și că au fost instituite garanțiile necesare. Acest aspect va fi monitorizat în permanență după intrarea în vigoare a acordului, iar eventualele încălcări ale acestuia ar putea duce în cele din urmă la suspendarea cooperării. Salutăm acest pas important în cooperarea dintre Uniunea Europeană și Republica Armenia.

